
Excelenţei Sale 
Domnului  LIVIO HURZELER, 

Ambasador, 

Ambasada Confederaţiei Elveţiene în România

Excelenţa Voastră, 


Am onoarea de a mă adresa dumneavoastră în contextul asumării de către Consiliul Superior al Magistraturii a obligaţiilor care îi revin pentru a se asigura în România evoluţia corectă a cadrului legislativ necesar integrării europene.


Cu această ocazie specială doresc să  reiterez aprecierea  mea pentru contribuţia dumneavoastră la reflectarea obiectivă a activităţii instituţiilor statului român la nivel european. Îmi exprim încrederea că eforturile Consiliului Superior al Magistraturii, în noua sa componenţă,  privind implementarea unor noi coduri,  vor găsi ecou în gândurile şi preocupările care vă animă. 
La data de 1 octombrie 2011 un nou cod civil va intra în vigoare în România.  Modernizarea pe care acest nou cod o va aduce societăţii româneşti  şi aplicarea competentă a acestor noi reglementări necesită  un efort de formare profesională  din partea tuturor practicienilor dreptului. În acest context, Consiliul Superior al Magistraturii din România a încheiat în data de 14 iulie 2011 un parteneriat cu Ministerul Justiţiei, Înalta Curte de Casaţie şi Justiţie, Uniunea Naţională a Barourilor, Uniunea Naţională a Notarilor Publici, Uniunea Naţională a Executorilor Judecătoreşti şi alte instituţii publice pentru a-şi reuni eforturile în scopul unui amplu proces de formare profesională, raportată la noile prevederi ale codului civil. 

Având în vedere că o parte din normele de drept civil din ţara dumneavoastră au servit drept sursă de inspiraţie pentru redactarea acestui cod, vă rugăm să ne acordaţi sprijinul constând în identificarea şi asigurarea participării unor specialişti în drept civil din Elveţia, în vederea susţinerii benevole a unor prelegeri de drept civil, la Bucureşti, în primăvara anului 2012.  Aceste prelegeri, susţinute alături de alţi experţi din ţările străine din ale căror legislaţii s-au preluat în dreptul românesc diverse instituţii, se doresc a fi expuse în cadrul unui simpozion ce va fi organizat sub egida Consiliului Superior al Magistraturii, detaliile tehnice urmând a fi stabilite ulterior. Desigur, în măsura în care Parlamentul României va decide ca şi celelalte coduri să intre în vigoare în anul 2012, rugămintea noastră va viza şi experţi din ţara dumneavoastră specializaţi în materie penală, care să explice profesioniştilor din România instituţiile preluate din legislaţia ţării dumneavoastră.
Această manifestare se doreşte a fi totodată o poartă deschisă spre crearea unor punţi de dialog între profesioniştii din ţările noastre ce împărtăşesc valori comune specifice vieţii juridice în spaţiul european. 
Aşa fiind, îmi exprim convingerea că o formare profesională de calitate a magistraţilor este parte a responsabilităţii de care trebuie să dea dovadă judecătorii independenţi, pentru creşterea calităţii actului de justiţie.


Exprimându-mi gratitudinea pentru amabilitatea de a fi examinat solicitarea supusă atenţiei dumneavoastră, vă rog să acceptaţi expresia cele  mai înalte consideraţii, 
Judecător Horaţius Dumbravă

